钦定古今图书集成/明伦汇编/交谊典/第053卷 > 易经 > 《需卦》
## 钦定古今图书集成/明伦汇编/交谊典/第053卷 > 易经 > 《需卦》

《象》曰：云上于天，“需。”君子以饮食宴乐。

〈本义〉事之当需者、亦不容更有所为。但饮食宴乐、俟其自至而已。一有所为、则非《需》也。

九五：需于酒食，贞吉。

〈本义〉酒食宴乐之具。言安以待之。九五阳刚中正、需于尊位。故有此象。占者如是而贞固，则得吉也。〈大全〉进斋徐氏曰：九五为《需》之主，云上于天，物需雨泽以为养也。需于酒食，人需饮食以为养也。云峰胡氏曰：五需于酒食，惟正乃吉，况在下而可宴酣无度乎？《本义》云：“占者如是而贞固则吉。”其教人之意切矣。

《象》曰：“酒食，贞吉”，以中正也。

〈程传〉“《需》于酒食而贞且吉”者，以五得中正而尽其道也。